*Likumprojekts*

**Bērnu antisociālās uzvedības prevencijas likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) **bērna antisociāla uzvedība** – destruktīva rīcība, kurai raksturīgs slēpts vai atklāts naidīgums, apzināta agresija pret citiem, sociālo noteikumu pārkāpšana, nepakļaušanās bērna likumisko pārstāvju, pedagogu un citu personu prasībām, zagšana, pārgalvība, kā arī nevērība pret sevi un citiem, un šī rīcība ir ilgstoša un sistemātiska;

2) **bērna antisociālās uzvedības izvērtējuma eksperts (turpmāk – izvērtējuma eksperts)** – persona, kas ir kompetenta veikt bērna riska un aizsardzības faktoru izvērtējumu;

3) **bērna antisociālās uzvedības prevencijas pasākums (turpmāk – prevencijas pasākums)** – bērna labākajās interesēs noteikts pasākums, kuru nosaka ar mērķi mazināt vai novērst bērna antisociālas uzvedības riskus (turpmāk – risks);

4) **bērna riska un aizsardzības faktoru izvērtējums** – strukturēta metode, ko izmanto, lai identificētu bērna antisociālas uzvedības, tai skaitā pretlikumīgas darbības, cēloņus un resursus pretlikumīgas darbības vai antisociālas uzvedības cēloņu novēršanai;

5) **gadījuma vadītājs** – personu, kas veic prevencijas plāna projekta sagatavošanu un izpildes uzraudzību kā arī ir kontaktpersona saziņā ar sadarbības grupu, pašvaldības sociālo dienestu, bērnu, viņa likumiskajiem pārstāvjiem u.c. personām;

6) **jaunietis** – persona vecumā no 18 līdz 25 gadiem.

7) **persona, kam nodarīts kaitējums** – fiziska vai juridiska persona, kam bērns ar antisociālu uzvedību nodarījis materiālu zaudējumu vai nemateriālu kaitējumu, neatkarīgi no tā, vai šīm personām kriminālprocesā vai administratīvo pārkāpumu procesā piešķirts cietušā statuss;

8) **prevencijas pasākuma atbalsta līdzeklis** – konkrēts uzdevumus prevencijas lietā iesaistītajām institūcijām, pieaicinātajiem speciālistiem un ekspertiem, bērna uzticības personai, kā arī ikvienai juridiskajai vai fiziskajai personai, ja šī uzdevuma veikšana ir priekšnoteikums vai papildu nosacījums prevencijas pasākumu sekmīgai izpildei;

9) **prevencijas pasākumu plāns** – satura un laika ziņā strukturēts prevencijas pasākumu un prevencijas pasākumu atbalsta līdzekļu kopums;

10) **primārā prevencija** – pasākumi, lai sekmētu sociālo taisnīgumu un vienlīdzīgas iespējas, lai identificētu un novērstu iespējamos likumpārkāpumu cēloņus un mazinātu sociālo atstumtību. Pasākumi ir vērsti uz vardarbīgas uzvedības novēršanu, pirms tā ir notikusi;

11) **sadarbības grupa** – kompetentas amatpersonas vadībā koordinēta bērnu tiesību aizsardzības profesionāļu sadarbības forma, kuras kompetencē ir noteikt bērnam prevencijas pasākumus un veikt citus šajā likumā noteiktos uzdevumus;

12) **sekundārā prevencija** – pasākumi, lai sniegtu atbalstu bērnam ar riskiem, palīdzētu novērst šīs rīcības sekas un sekmētu bērna pilnvērtīgu attīstību un iekļaušanos sabiedrībā;

13) **terciārā prevencija** – pasākumu kopums, tai skaitā rehabilitācija un reintegrācija, mēģinājumi mazināt traumu, kas vērsts uz bērna ilgtermiņa aprūpi, novēršot notikušas vardarbības sekas.

**2. pants.** **Likuma mērķis**

Šā likuma mērķis ir:

1) veicināt bērnu atturēšanos no pretlikumīgām darbībām, novērst riskus, veidot un nostiprināt bērnu vērtību orientāciju, mainīt bērna uzvedību un attieksmi pret sevi un apkārtējiem, kā arī veicināt bērnu iekļaušanu sabiedrībā;

2) stiprināt bērna likumisko pārstāvju lomu bērnu antisociālas uzvedības prevencijā (turpmāk – prevencija);

3) sekmēt efektīvu bērnu tiesību aizsardzības speciālistu sadarbības modeli bērna un viņa likumisko pārstāvju atbalstam.

**3. pants. Likuma uzdevumi**

Bērnu antisociālas uzvedības prevencijas uzdevumi ir:

1) noskaidrot cēloņus, kas veicina bērna antisociālu uzvedību, tai skaitā likumpārkāpumus;

2) veikt bērna riska un aizsardzības faktoru izvērtējumu;

3) noskaidrot un ierobežot riskus, ko bērns rada sev un apkārtējiem;

4) radīt apstākļus bērna iekļaušanai sabiedrībā;

5) iesaistīt bērnu likumiskos pārstāvjus bērnu antisociālās uzvedības cēloņu un tās radīto seku novēršanā;

6) nodrošināt bērna un personas, kam nodarīts kaitējums, izlīgšanu un radītā kaitējuma novēršanu;

7) veicināt atbildības sajūtu bērnos par antisociālo uzvedību un atbildības uzņemšanos par šādas uzvedības radītajām sekām un to novēršanu;

8) nodrošināt prevencijā iesaistīto bērnu tiesību aizsardzības subjektu savstarpēju sadarbību.

**4. pants. Likuma darbības joma**

Šis likums nosaka bērnu un jauniešu loku, kam nosakāmi prevencijas pasākumi, prevencijas pasākumu veidus, bērna likumisko pārstāvju līdzdarbību prevencijas pasākumu īstenošanā, prevencijas pasākumu noteikšanas un izpildes kārtību, kā arī prevencijā iesaistīto bērnu tiesību aizsardzības subjektu sadarbības kārtību šā likuma mērķu un uzdevumu īstenošanai.

**5. pants. Agrīnās prevencijas princips**

Bērni prevencijā tiek iesaistīti savlaicīgi, tiklīdz konstatētas pirmās antisociālas uzvedības pazīmes vai riski.

**6. pants. Bērna likumisko pārstāvju līdzdarbības un atbildības princips**

Bērna likumiskie pārstāvji atbalsta bērnu un līdzdarbojas prevencijas pasākumu izvēlē un izpildē. Pienākums nodrošināt sekmīgu prevencijas pasākumu izpildi primāri gulstas uz bērna likumiskajiem pārstāvjiem.

**7. pants. Saskaņas atjaunošanas princips**

Prevencijas pasākumi ir orientēti uz izpratnes radīšanu par kaitīgajām un traumējošajām sekām, ko bērna antisociālā uzvedība rada citām personām, kā arī uz savstarpējas izpratnes radīšanu, izlīgšanu ar personām, kam nodarīts kaitējums, un radītā kaitējuma novēršanu un seku mazināšanu.

**8. pants. Individualizācijas princips**

Prevencijas pasākumi katram bērnam ir izvēlēti individuāli, balstoties uz bērna riska un aizsardzības faktoru izvērtējumu.

**9. pants. Bērna labāko interešu aizsardzības princips**

Katra lēmuma pieņemšanā tiek individuāli izvērtēts, kurš no iespējamajiem rīcības modeļiem visvairāk sekmēs bērna drošību, veselības aizsardzību, pienācīgu aprūpi, fizisko un garīgo attīstību un citas bērna tiesības.

**10. pants. Samērīguma un proporcionalitātes princips**

Prevencijas pasākumi ir balstīti katra bērna antisociālās uzvedības cēloņu izzināšanā un ir samērīgi, efektīvi un pierādījumos balstīti.

**11. pants. Sadarbības princips**

Valsts un pašvaldību institūcijas, izglītības iestādes un bērna likumiskie pārstāvji sadarbojas ikvienā prevencijas pasākumu noteikšanas un izpildes procesa posmā, lai sasniegtu šā likuma mērķus.

**12. pants. Informācijas pēctecības princips**

Sadarbības grupas locekļi, amatpersonas, speciālisti un eksperti katrā prevencijas lietā tiek pieaicināti tā, lai ar prevencijas lietām, kas iekārtotas par vienas ģimenes locekļiem, strādātu pēc iespējas vieni un tie paši sadarbības grupas locekļi, amatpersonas, speciālisti un eksperti. Šis princips attiecas arī uz prevencijas lietām, kas jauniešiem iekārtotas saistībā ar vardarbīgu uzvedību.

**13. pants. Iesaistīšanās princips**

Prevencijas pasākumu īstenošanā iesaista sabiedrības pārstāvjus, lai veicinātu visas sabiedrības līdzdarbību un līdzatbildību par bērna attīstībai labvēlīgas vides veidošanu.

**14. pants.** **Bērna iekļaušanas sabiedrībā princips**

Prevencijas pasākumi ir vērsti uz bērna iekļaušanu apkārtējā sabiedrībā un bērna dzīves kvalitātes celšanu.

**15. pants. Pozitīvās pedagoģijas princips**

Prevencijas pasākumi ir orientēti uz bērna spēju un talantu attīstību un bērnu līdzvērtīgu iekļaušanos vienaudžu vidū.

**16. pants.** **Prevencijas pasākumu subjekti**

(1) Prevencijas lietu iekārto bērnam, kurš:

1) izdarījis likumpārkāpumu, kas saskaņā ar Krimināllikumu ir kriminālpārkāpums vai mazāk smags noziegums;

2) līdz 14 gadu vecuma sasniegšanai izdarījis likumpārkāpumu, kas saskaņā ar Krimināllikumu ir smags vai sevišķi smags noziegums;

3) atbrīvots no audzināšanas iestādes nepilngadīgajiem un kurš nav Valsts probācijas dienesta klients Valsts probācijas dienesta likuma izpratnē;

4) izdarījis smagu vai sevišķi smagu noziedzīgu nodarījumu un pirmstiesas izmeklēšanas laikā nav apcietināts;

5) atbrīvots no kriminālatbildības vai kuram izbeigta krimināllieta;

6) izdarījis likumpārkāpumu, par kuru normatīvajos aktos ir paredzēta administratīvā atbildība, un viņa rīcībā ir konstatētas antisociālas uzvedības pazīmes;

7) izdara sistemātiskus pārkāpumus pirmsskolas izglītības iestādē, vispārējās izglītības iestādē vai speciālās izglītības iestādē;

8) sistemātiski apdraud savu veselību un attīstību, smēķējot, kā arī lietojot alkoholiskos dzērienus, toksiskās, narkotiskās, psihotropās vai citas apreibinošas vielas;

9) patvaļīgi aizgājis no ģimenes, aizbildņa, audžuģimenes, viesģimenes, bērnu aprūpes iestādes, sociālās korekcijas izglītības iestādes;

10) neapmeklē izglītības iestādi, klaiņo, ubago vai veic citas darbības, kas var izraisīt pretlikumīgu darbību;

11) pakļauts tādiem mājas apstākļiem, aprūpes trūkumam vai vardarbībai, kuru dēļ apdraudēta bērna dzīvība, veselība vai attīstība;

12) dzīvo kopā ar pilngadīgu personu, kurai sadarbības grupa izskata lietu par vardarbīgu uzvedību, un sadarbības grupa secina, ka bērns atrodas sociālā riska apstākļos;

13) cietis no citu personu vardarbības vai likumpārkāpumiem.

(2) Prevencijas lietu var iekārtot bērnam, kurš ir aizdomās turētais vai apsūdzētais kriminālprocesā, un procesa virzītājs ir lūdzis veikt bērna riska un aizsardzības faktoru izvērtējumu.

(3) Prevencijas lietu var iekārtot arī jaunietim ar vardarbīgu uzvedību, ja sadarbības grupa nolemj, ka jaunietim, ņemot vērā viņa brieduma pakāpi, ir nosakāmi bērniem paredzētie prevencijas pasākumi.

(4) Prevencijas pasākumu izpildi var turpināt arī pēc pilngadības sasniegšanas, bet ne ilgāk kā līdz 25 gadiem.

(5) Ja bērna likumiskie pārstāvji nenodrošina bērna attīstībai labvēlīgu vidi, prevencijas pasākumus nosaka arī bērna likumiskajiem pārstāvjiem. Ja sadarbības grupa konstatē, ka konkrētajā gadījumā nav lietderīgi noteikt prevencijas pasākumus bērnam, tā var pieņemt lēmumu par prevencijas pasākumu noteikšanu tikai bērna likumiskajiem pārstāvjiem.

**17. pants. Bērna tiesības un pienākumi**

(1) Bērnam prevencijas lietas ietvaros ir šādas tiesības:

1) bērna brieduma pakāpei atbilstošā veidā tikt informētam par prevencijas procesu, tā mērķi un par bērna tiesībām un pienākumiem;

2) tikt uzklausītam ikvienā no prevencijas pasākumu noteikšanas un izpildes posmiem;

3) piedalīties prevencijas pasākumu izvēlē;

4) sniegt informāciju par apstākļiem, kas veicina viņa antisociālo uzvedību.

(2) Bērnam prevencijas lietas ietvaros ir šādi pienākumi:

1) ierasties uz sadarbības grupas nozīmētajām sēdēm;

2) ievērot un izpildīt noteiktos prevencijas pasākumus;

3) turpināt iegūt pamatizglītību;

4) informēt par grūtībām vai šķēršļiem prevencijas pasākumu izpildē.

**18. pants. Bērna likumisko pārstāvju tiesības un pienākumi**

(1) Bērna likumiskajiem pārstāvjiem prevencijas lietas ietvaros ir šādas tiesības:

1) saprotamā veidā tikt informētiem par prevencijas procesu, tā mērķi un par bērna un viņa likumisko pārstāvju tiesībām un pienākumiem;

2) tikt uzklausītiem ikvienā no prevencijas pasākumu noteikšanas un izpildes posmiem;

3) vērsties sadarbības grupā ar lūgumu iekārtot bērnam prevencijas lietu;

4) iepazīties ar prevencijas lietā esošajiem materiāliem.

(2) Bērna likumiskajiem pārstāvjiem prevencijas lietas ietvaros ir šādi pienākumi:

1) līdzdarboties bērna riska un aizsardzības faktoru izvērtējuma, prevencijas pasākumu izvēlē un prevencijas pasākumu izpildē (turpmāk – līdzdarbības pienākums);

2) sniegt informāciju par apstākļiem, kas veicina bērna antisociālo uzvedību;

3) nodrošināt bērnam noteikto prevencijas pasākumu izpildi;

4) novērst cēloņus, kas veicināja bērna antisociālo uzvedību.

(3) Bērna likumiskajiem pārstāvjiem ir pienākums nodrošināt, lai bērns apmeklētu izglītības iestādi un noteiktā diennakts laikā atrastos savā dzīvesvietā.

**19. pants. Bērna uzticības persona**

(1) Bērna uzticības persona sniedz atbalstu bērnam viņa riska un aizsardzības faktoru izvērtēšanas laikā, prevencijas pasākumu izvēlē un prevencijas pasākumu plāna izpildē, ja bērna likumiskais pārstāvis nepilda vai nespēj izpildīt līdzdarbības pienākumu. Bērna uzticības personai ir visas šajā likumā noteiktās bērna likumiskā pārstāvja tiesības, ja attiecīgajā tiesību normā nav noteikts citādāk.

(2) Par bērna uzticības personu var būt:

1) kāds no vecvecākiem;

2) pilngadīga māsa vai brālis;

3) cits pilngadīgs radinieks vai persona, kurai ir emocionāla saikne ar bērnu.

(1) Sadarbības grupa jebkurā prevencijas procesa posmā lemj par bērna uzticības personas pieaicināšanu prevencijas lietā, ja:

1) bērna likumiskie pārstāvji nepilda līdzdarbības pienākumu;

2) bērna likumiskajiem pārstāvjiem ir pretējas intereses, un tādēļ nav iespējams sagatavot prevencijas pasākumu plānu vai to izpildīt.

(3) Ja bērnam tiek pieaicināta bērna uzticības persona, sadarbības grupa var lemt par ziņojuma iesniegšanu bāriņtiesai jautājuma par vecāku tiesību ierobežošanu izvērtēšanai.

(4) Sadarbības grupa izvērtē, vai bērna uzticības persona ir spējīga pilnvērtīgi pildīt līdzdarbības pienākumu.

(5) Sadarbības grupa pirms lēmuma pieņemšanas par bērna uzticības personas pieaicināšanu saņem šīs personas piekrišanu.

(6) Lēmuma par bērna uzticības personas nozīmēšanu pārsūdzēšana neaptur šī lēmuma darbību.

**II nodaļa**

**Prevencijas pasākumi**

**20. pants. Prevencijas pasākumi**

(1) Bērnam ar primārās prevencijas vajadzībām var noteikt vienu vai vairākus šādus prevencijas pasākumus:

1) brīvā laika pavadīšanas pasākumi;

2) pienākums novērst kaitējuma sekas;

3) ģimenes saliedēšanas pasākumi;

4) izglītības iestādes pasākumi;

5) dienas centra apmeklējums;

6) interešu izglītības pasākumi.

(2) Bērnam ar sekundārās prevencijas vajadzībām var noteikt vienu vai vairākus šādus prevencijas pasākumus:

1) izlīgums ar iesaistītajām personām;

2) speciālista konsultācija;

3) iesaistīšana sabiedriskajās aktivitātēs;

4) uzvedības ierobežojumi;

5) informatīvo semināru apmeklēšana;

6) sociālo prasmju attīstīšanas pasākumi;

7) sociālās korekcijas pasākumi;

8) līdzgaitnieka piesaistīšana.

(3) Bērnam ar terciārās prevencijas vajadzībām var noteikt vienu vai vairākus primārās prevencijas vai sekundārās prevencijas pasākumus.

(4) Bērnam, kurš cietis no prettiesiskām darbībām, piemēro sociālo rehabilitāciju atbilstoši sociālo pakalpojumu un sociālās palīdzības jomas normatīvajos aktos noteiktajā kārtībā, kā arī var piemērot primārās un sekundārās prevencijas pasākumus.

(5) Papildus bērnam noteiktajiem prevencijas pasākumiem var noteikt arī atsevišķus prevencijas pasākumus no citas prevencijas pasākumu grupas.

(6) Sadarbības grupa, analizējot riskus un bērna likumiskopārstāvju vajadzības, prevencijas pasākumu plānā iekļauj šajā likumā nenosauktus, attiecīgajā pašvaldībā papildus pieejamus prevencijas pasākumus, kas ir vērsti uz šā likuma mērķu sasniegšanu.

(7) Prevencijas pasākumu plānā var iekļaut arī šajā likumā nenosauktus prevencijas pasākumus, ko finansē bērna likumiskie pārstāvji, ja no bērna likumiskajiem pārstāvjiem saņemta piekrišana segt šo prevencijas pasākumu izmaksas.

(8) Bērna likumiskajiem pārstāvjiem var noteikt šādus prevencijas pasākumus:

1) sociālo prasmju (tai skaitā bērna audzināšanas prasmju) attīstīšanas pasākumus;

2) speciālista konsultācija;

3) līdzgaitnieka piesaistīšana.

**21. pants. Prevencijas pasākumu finansēšana**

(1) Primārās prevencijas pasākumu finansēšanu nodrošina pašvaldība, sekundārās prevencijas un terciārās prevencijas pasākumu finansēšanu nodrošina valsts. Kaitējuma novēršanas seku un ģimenes saliedēšanas pasākumu izpildi finansē bērna likumiskie pārstāvji. Bērna likumiskajiem pārstāvjiem noteiktos prevencijas pasākumus finansē no valsts budžeta.

(2) Ministru kabinets nosaka kārtību, kādā valsts administrē prevencijai piešķirtos finanšu līdzekļus.

(3) Papildus šī panta pirmajā daļā minētajiem prevencijas pasākumiem, kuru tiek finansēti no likumisko pārstāvju līdzekļiem, sadarbības grupa var vienoties arī par citu prevencijas pasākumu finansēšanu vai līdzfinansēšanu no bērna likumisko pārstāvju līdzekļiem. Ministru kabinets nosaka apmēru un kārtību, kādā sadarbības grupa un vienojas par prevencijas pasākumu līdzfinansēšanu.

**22. pants. Brīvā laika pavadīšanas pasākumi**

(1) Brīvā laika pavadīšanas pasākumi ir aktivitātes, kas veicina lietderīgu un sociāli atbalstāmu brīvā laika pavadīšanu un sociāli pozitīvu kontaktu veidošanu.

(2) Brīvā laika pavadīšanas pasākumus sadarbības grupa nosaka, ņemot vērā bērna brieduma pakāpi, interešu loku un šajā pasākumā iesaistītās personas viedokli. Prevencijas pasākumu plānā iekļauj konkrētus brīvā laika pavadīšanas pasākumus un to biežumu vai kopējo skaitu.

**23. pants. Kaitējuma seku novēršana**

Kaitējuma seku novēršana ir bērna aktīva rīcība, kas ir vērsta uz savas darbības vai bezdarbības rezultātā radītā kaitējuma novēršanu. Lai noteiktu šo prevencijas pasākumu, kaitējuma raksturam un apmēram ir jābūt precīzi apzinātam.

**24. pants. Ģimenes pasākumi**

(1) Ģimenes pasākumi ir aktivitātes, kuras bērns veic kopā ar ģimeni, lai veicinātu ģimenes locekļu savstarpējo attiecību stiprināšanu, lietderīgu un sociāli atbalstāmu brīvā laika pavadīšanu un sociāli pozitīvu kontaktu veidošanu.

(2) Ģimenes pasākumus nosaka, ņemot vērā ģimenes intereses, materiālās iespējas un pašvaldībā pieejamos resursus. Prevencijas pasākumu plānā iekļauj konkrētus ģimenes pasākumu veidus un šādu pasākumu kopējo skaitu vai biežumu.

**25. pants. Izglītības iestādes pasākumi**

(1) Izglītības iestādes pasākumi ir aktivitātes, kuras bērns veic sadarbībā ar izglītības iestādes personālu, lai veicinātu izglītojošu un lietderīgu brīvā laika pavadīšanu un sociāli pozitīvu kontaktu veidošanu.

(2) Izglītības iestādes pasākumus nosaka, ņemot vērā izglītības iestādē plānoto pasākumu veidus, izglītības iestādes personāla un bērna viedokli.

**26. pants. Dienas centra apmeklējums**

Dienas centra apmeklējums ir aktivitātes, kuras bērns veic sadarbībā ar dienas centra personālu, lai attīstītu patstāvīgai dzīvei nepieciešamās prasmes un iemaņas, veicinātu nodarbinātību un apmācību, pozitīvas saskarsmes veidošanos, novērstu klaiņošanas paradumus.

**27. pants. Interešu izglītības pasākumi**

Interešu izglītības pasākumi ir bērna individuālo izglītības vajadzību un vēlmju īstenošana, kā arī uz bērna fizisko vai emocionālu attīstību vērsta brīvā laika pavadīšanas iespēja, kurā bērns pilnveido savas intereses.

**28. pants. Izlīgums**

(1) Izlīgums ir personas, kam nodarīts kaitējums, un bērna, kurš ir izdarījis likumpārkāpumu vai uzvedies antisociāli, brīvprātīga tikšanās un iesaistīšanās sarunā ar sadarbības grupas nozīmētu starpnieka palīdzību, lai kopīgi runātu par notikušo un kopā meklētu pieņemamu un savstarpēji taisnīgu risinājumu. Izlīgumu sadarbības grupa nosaka, ņemot vērā bērna brieduma pakāpi, un tikai gadījumā, ja tam piekrīt persona, kam nodarīts kaitējums, un bērns.

(2) Izlīgumā var iesaistīt arī personu, kam nodarīts kaitējums, un bērna atbalstītājus – bērna likumiskos pārstāvjus, attiecīgus speciālistus un citas personas, kuru klātbūtne var veicināt pozitīva rezultāta sasniegšanu. Par personas, kam nodarīts kaitējums, un bērna atbalstītāju pieaicināšanu lemj sadarbības grupa, ņemot vērā personas, kam nodarīts kaitējums, un bērna viedokli.

**29. pants. Speciālista konsultācija**

Speciālista konsultācija ir bērna vizīte pie psihologa, psihiatra, narkologa vai citas nozares speciālista ar mērķi sniegt bērnam atbilstošu palīdzību un atbalstu vai noteikt nepieciešamo ārstēšanu.

**30. pants. Dalība sociāli noderīgās aktivitātēs**

Dalība sociāli noderīgās aktivitātes ir bērna līdzdarbība kāda sociāli noderīga mērķa sasniegšanā. Šī prevencijas pasākuma īstenošanā var iesaistīt pašvaldību, biedrības, komersantus vai fiziskas personas, šīm personām ar bērnu noslēdzot brīvprātīgā darba vai darba līgumu. Šā prevencijas pasākuma mērķis ir iekļaut bērnu sabiedrībā un veidot bērnā pozitīvu attieksmi pret darba pienākumu veikšanu.

**31. pants. Uzvedības ierobežojumi**

(1) Uzvedības ierobežojumi ir pienākums atturēties no noteiktu darbību veikšanas. Uzvedības ierobežojumus bērnam var noteikt uz laiku līdz vienam gadam.

(2) Bērnam var noteikt šādus uzvedības ierobežojumus:

1) aizliegt apmeklēt noteiktas publiskas vietas;

2) aizliegt satikties un sazināties ar noteiktām personām.

(2) Likumiskie pārstāvji nodrošina, lai bērns ievērotu tam noteiktos uzvedības ierobežojumus.

**32. pants. Informatīvo semināru apmeklēšana**

Informatīvo semināru apmeklēšana ir prevencijas pasākums, kura laikā bērnam ir jāapmeklē speciāli nozīmēti informatīvo pasākumi, kuros bērni tiek informēti par riskiem atkarību izraisošo vienu lietošanā, atkarību izraisošu paradumu veidošanā, uzvedību, kas veicina veselības riskus un personiskās drošības riskus.

**33. pants. Sociālo un profesionālo prasmju attīstīšanas pasākumi**

(1) Sociālo prasmju attīstīšanas pasākumi ir pasākumu kopums, kurus īsteno, lai bērns saglabātu esošās vai apgūtu jaunas sociālās iemaņas, profesionālās vai vispārīgās zināšanas un prasmes.

(2) Prevencijas pasākumu plānā iekļauj konkrētus sociālo prasmju attīstīšanas pasākumus, nosakot to īstenošanas vietu (dzīvesvietā vai ārpus dzīvesvietas), formu un laika periodu.

(3) Šī pasākuma ietvaros bērnu uz laiku no sešiem mēnešiem līdz diviem gadiem var ievietot sociālās rehabilitācijas izglītības iestādē. Vienoties par bērna ievietošanu sociālās rehabilitācijas izglītības iestādē var vienīgi bērna likumiskais pārstāvis. [Sociālās rehabilitācijas izglītības iestādes iekšējās kārtības noteikumu](http://likumi.lv/ta/id/225269-socialas-korekcijas-izglitibas-iestades-ieksejas-kartibas-noteikumi)s nosaka Ministru kabinets.

**34. pants. Sociālās korekcijas pasākumi**

(1) Sociālā korekcija ir pasākumu kopums, kuru īsteno, lai novērstu bērna uztveres deformāciju un veicinātu bērna uzvedību saskaņā ar sabiedrībām pieņemtajiem uzvedības modeļiem un tiesību normām.

(2) Prevencijas pasākumu plānā iekļauj konkrētu sociālās korekcijas programmu, tās īstenošanas formu un ilgumu.

**35. pants. Līdzgaitnieka piesaistīšana**

(1) Līdzgaitnieka piesaistīšana ir brīvprātīgās persona noteikšana, kura noteiktā laika periodā atrodas līdzās bērnam vai viņa likumiskajiem pārstāvjiem un kura ar savu klātbūtni iedrošina un atbalsta bērnu vai viņa likumiskos pārstāvjus, palīdz nodibināt labvēlīgu sociālo kontaktu ar apkārtējo sabiedrību.

(2) Līdzgaitnieka kandidātu ierosina bērna likumiskais pārstāvis vai sadarbības grupa. Sadarbības grupa var atteikt piesaistīt par līdzgaitnieku tādu personu, kura līdzšinējās darbības rada aizdomas par vardarbības risku, alkohola un narkotisko vienu atkarību vai citādu nelabvēlīgu ietekmi bērna labākajām interesēm.

**III nodaļa**

**Sadarbības grupas darba organizācija un pilnvaras**

**36. pants. Sadarbības grupas sastāvs**

(1) Sadarbības grupas sastāvā ietilpst:

1) sadarbības grupas priekšsēdētājs

2) gadījuma vadītājs;

3) pašvaldības sociālā dienesta pārstāvis;

4) bāriņtiesas pārstāvis;

5) pašvaldības jaunatnes lietu speciālists, ja tāds ir.

(2) Uz noteiktu bērna prevencijas lietas izskatīšanu sadarbības grupa sastāvā pieaicina:

1) Valsts probācijas dienesta pārstāvi, ja kaut viena no iesaistītajām personām ir probācijas klients Valsts probācijas dienesta likuma izpratnē;

2) sociālo pedagogu, psihologu vai citu izglītības iestādes, kurā bērns mācās, pārstāvi;

3) procesa virzītāju, ja viņš ir lūdzis veikt bērna riska un aizsardzības faktoru izvērtējumu.

(3) Šī panta pirmajā un otrajā daļā uzskaitītās amatpersonas, speciālisti un eksperti piedalās sadarbības grupas sēdēs ar balsstiesībām.

(4) Sadarbības grupa uz prevencijas lietas izskatīšanu var pieaicināt šādas personas:

1) valsts vai pašvaldības policijas amatpersonu;

2) ārstniecības personu, ja iespējams, bērna ģimenes ārstu;

3) sabiedrības pārstāvjus, kas var sniegt atbalstu prevencijas pasākumu noteikšanā vai izpildē;

4) personas, kuras ir iesaistītas bērna ikdienā, kā arī, ja nepieciešams, citas personas, lai individuāli analizētu riskus un bērna vajadzības, un sniegtu novērtējumu par piemērotākajiem prevencijas pasākumiem.

(5) Ja sadarbības grupas priekšsēdētājs pats pilda gadījuma vadītāja pienākumus konkrētajā prevencijas lietā, gadījuma vadītāju sadarbības grupas sastāvā neiekļauj.

(6) Sadarbības grupas locekļiem un pieaicinātajām personām ir pienākums ierasties pēc sadarbības grupas priekšsēdētāja aicinājuma, piedalīties prevencijas lietas izskatīšanā un bez atlīdzības sniegt savu viedokli par uzdotajiem jautājumiem.

(7) Sadarbības grupa lēmumu pieņem vienojoties. Ja vienoties nav iespējams, izšķirošais ir sadarbības grupas priekšsēdētāja viedoklis.

**37. pants. Sadarbības grupas pienākumi**

Sadarbības grupas pienākums ir:

1) analizēt veiktā bērna riska un aizsardzības faktoru izvērtējuma rezultātus;

2) iegūt un apkopot vispusīgu un pilnīgu informāciju par bērnu;

3) pieņemt lēmumu par bērnam konstatēto risku novēršanai piemērotu prevencijas pasākumu noteikšanu, grozīšanu vai atcelšanu;

4) sekot līdzi prevencijas pasākumu plāna izpildei;

5) izvērtēt sadarbības grupas rīcībā nonākušo informāciju par prevencijas pasākumu plāna nepildīšanu, izvērtēt tā iemeslus, savas kompetences ietveros novērst šos iemeslus;

6) visos prevencijas procesa posmos bērnam un viņa likumiskajiem pārstāvjiem saprotamā veidā informēt par prevencijas procesa gaitu, iespējamajiem lēmumiem, to sekām, prevencijas pasākumiem un to noteikšanas mērķi;

7) vērsties ar iesniegumu attiecīgajās kompetentajās valsts vai pašvaldību iestādēs, ja prevencijas lietas gaitā tās rīcībā ir nonākusi informācija, ka pret bērnu ir pastrādāts noziedzīgs nodarījums, administratīvā pārkāpums, bērna dzīvība vai veselība ir apdraudēta, bērns atstāts bez pienācīgas aprūpes vai citādi aizskartas bērna tiesības.

**38. pants. Sadarbības grupas tiesības**

(1) Sadarbības grupai ir tiesības no valsts un pašvaldību iestādēm, fiziskām un juridiskām personām un sociālās rehabilitācijas pasākuma sniedzēja bez maksas pieprasīt un saņemt savu pienākumu veikšanai nepieciešamo informāciju.

(2) Sadarbības grupai ir tiesības šā likuma 44. pantā minētajiem subjektiem, kas iesnieguši informāciju par konkrētu bērnu, sniegt vispārīgu informāciju par prevencijas lietas iekārtošanu un bērnu antisociālas uzvedības prevencijas mērķiem. Šajā informācijā neiekļauj ziņas, kas var aizskart bērna un viņa likumisko pārstāvju tiesības uz privāto dzīvi.

(3) Sadarbības grupas locekļiem ir tiesības piekļūt prevencijas lietas datiem Nepilngadīgo personu atbalsta informācijas sistēmā.

**39. pants. Sadarbības grupas priekšsēdētājs**

(1) Sadarbības grupas priekšsēdētājs ir pašvaldības iecelta vai pilnvarota amatpersona, kura institucionāli ir padota pašvaldībai, bet funkcionāli – tieslietu ministram.

(2) Par sadarbības grupas priekšsēdētāju var būt persona, kurai ir nevainojama reputācija.

(3) Par sadarbības grupas priekšsēdētāju nevar būt persona:

1) kura kriminālprocesā par tīša noziedzīga nodarījuma izdarīšanu atzīta par aizdomās turēto vai apsūdzēto;

2) pret kuru kriminālprocess par tīša noziedzīga nodarījuma izdarīšanu izbeigts uz nereabilitējoša pamata;

3) kura sodīta par tīša noziedzīga nodarījuma izdarīšanu, neatkarīgi no sodāmības dzēšanas vai noņemšanas;

4) kura izdarījusi tīšu noziedzīgu nodarījumu, bet no soda izciešanas atbrīvota;

5) attiecībā uz kuru ir spēkā esošs lēmums par preventīvā piespiedu līdzekļa piemērošanu.

(4) Sadarbības grupas priekšsēdētāja pienākumus viņa prombūtnes laikā veic cita pašvaldības iecelta vai pilnvarota amatpersona.

**40. pants. Sadarbības grupas priekšsēdētāja tiesības un pienākumi**

(1) Sadarbības grupas priekšsēdētājam ir šādas tiesības:

1) dot sadarbības grupas sastāvā esošajām amatpersonām, speciālistiem un ekspertiem saistošus uzdevumus viņu pārstāvētās iestādes kompetences ietvaros;

2) pieprasīt atzinumus, medicīniskās izziņas un ziņas par apstākļiem, kas ir jānoskaidro, prevencijas lietā, no valsts un pašvaldību iestādēm, amatpersonām, citām juridiskām un fiziskām personām, kā arī nepieciešamības gadījumā viedokļa sniegšanai pieaicināt valsts un pašvaldību iestāžu, juridisko personu pārstāvjus, kā arī citus speciālistus un ekspertus;

3) saņemt informāciju par noteikto prevencijas pasākumu izpildes gaitu;

4) bez īpaša pilnvarojuma pārstāvēt sadarbības grupu.

(2) Sadarbības grupas priekšsēdētājam ir šādi pienākumi:

1) organizēt un vadīt sadarbības grupas darbu;

2) izlemt par prevencijas lietas izskatīšanai pieaicināmajām personām;

3) nodrošināt prevencijas lietas izskatīšanai pieaicināmo personu uzaicināšanu;

4) nodrošināt sadarbību ar citām valsts un pašvaldību iestādēm;

5) nodrošināt sadarbības grupas pieņemto lēmumu izpildes kontroli;

6) nodrošināt lietas materiālu nepieejamību trešajām personām;

7) likumā noteiktajos gadījumos un kārtībā lemt par iesniegtajiem lūgumiem;

8) informēt personas par tās tiesībām, kā arī sniegt informāciju par prevencijas pasākumu noteikšanu un izpildes kārtību;

9) nosūtīt bērna riska un aizsardzības faktoru izvērtējumu procesa virzītajam, ja tas veikts saskaņā ar procesa virzītāja lūgumu;

10) sniegt informāciju Tieslietu ministrijai metodiskās vadības nodrošināšanai.

**41. pants. Sadarbības grupas priekšsēdētāja atstādināšana no amata**

(1) Sadarbības grupas priekšsēdētāju var atstādināt no amata, ja ir saņemta informācija par to, ka sadarbības grupas priekšsēdētājs neatbilst kādai no šā likuma 39. panta otrajā un trešajā daļā noteiktajai prasībai.

(2) Ja pašvaldības rīcībā nonāk šā panta pirmajā daļā minētā informācija, tā lemj par sadarbības grupas priekšsēdētāja atstādināšanu.

(3) Ja tieslietu ministra rīcībā nonāk šā panta pirmajā daļā minētā informācija, un pašvaldība jau nav pieņēmusi attiecīgu lēmumu, par sadarbības grupas priekšsēdētāja atstādināšanu no amata var lemt tieslietu ministrs.

(4) Sadarbības grupas priekšsēdētāju atstādina no amata līdz brīdim, kad konstatēts, vai sadarbības grupas priekšsēdētājs atbilst vai neatbilst šā likuma 39. panta otrajā un trešajā daļā noteiktajām prasībām, un pieņemts attiecīgs lēmums.

**42. pants. Sadarbības grupas piekritības maiņa**

(1) Ja prevencijas procesa laikā no prevencijas lietas iekārtošanas brīža līdz vienošanās par prevencijas pasākumiem noslēgšanas brīdim bērns pārceļas uz dzīvi citas sadarbības grupas piekritības teritorijā, prevencijas process tiek turpināts piekritīgajā sadarbības grupā.

(2) Sadarbības grupas priekšsēdētājs informē piekritīgās sadarbības grupas priekšsēdētāju par prevencijas lietas lietvedības pārņemšanu.

(3) Sadarbības grupa, kas pārņēmusi savā lietvedībā iesākto prevencijas lietu, pēc nepieciešamības var atkārtoti veikt kādu no jau iepriekš veiktajām prevencijas procesuālajām darbībām vai prevencijas procesa posmiem.

**IV nodaļa**

**Prevencijas pasākumu noteikšana**

**43. pants. Prevencijas lietas pakļautība un piekritība**

(1) Prevencijas lietu iekārto, izskata un prevencijas pasākumus nosaka sadarbības grupa.

(2) Prevencijas pasākumus nosaka tā sadarbības grupa, kuras pakļautības teritorijā bērns dzīvo.

**44. pants. Subjekti, kuriem ir pienākums sniegt informāciju sadarbības grupai**

Pienākums sniegt informāciju sadarbības grupai par bērnu, kurš ir šī likuma subjekts, ir:

1) bērna likumiskajiem pārstāvjiem, izglītības iestādei, ārstniecības iestādei, pašvaldības policijai, ārpusģimenes aprūpes iestādei, sociālās rehabilitācijas institūcijai – par šā likuma 16. panta pirmās daļas 7., 8., 9., 10. un 11. punktā minētajiem bērniem;

2) administratīvā pārkāpuma lietvedībā kompetentai iestādei – par šā likuma 16. panta pirmās daļas 6. punktā minētajiem bērniem;

3) izmeklēšanas iestādei – par šā likuma 16. panta pirmās daļas 1., 2., 4., 5 un 11. punktā minētajiem bērniem;

4) Ieslodzījuma vietu pārvaldei – par šā likuma 16. panta pirmās daļas 4. punktā un trešajā daļā minētajiem bērniem;

5) procesa virzītājam – par šā likuma 16. panta otrajā daļā minētajiem bērniem;

6) ikvienai personai – ja tās rīcībā ir informācija par bērnu, kuram nepieciešams prevencijas pasākumu plāns.Ja informācijas sniegšana var radīt personai nelabvēlīgas sekas, šī persona informāciju var sniegt anonīmi.

**45. pants. Kārtība, kādā subjekti sniedz informāciju sadarbības grupai**

(1) Administratīvā pārkāpuma lietvedībā kompetenta iestāde un izmeklēšanas iestāde par bērna izdarīto likumpārkāpumu nosūta sadarbības grupai informāciju, kurā aprakstīta likumpārkāpuma izdarīšanas apstākļi, likumpārkāpumu raksturojošā rīcība, kā arī informācija par cietušajām personām, ja tādas ir zināmas.

(2) Citi šā likuma 44. pantā minētie subjekti sadarbības grupai iesniedz visu tai pieejamo informāciju par bērnu un apstākļiem, kas liecina, ka bērns ir šā likuma 16. panta pirmajā daļā minētais subjekts.

(3) Šā panta pirmajā un otrajā minēto informāciju sadarbības grupai iesniedz nekavējoties, bet ne vēlāk kā mēneša laikā no brīža, kad attiecīgā subjekta rīcībā nonāk informācija par bērnu, kurš varētu būt šā likuma 16. panta pirmajā daļā minētais subjekts.

**46. pants. Lēmums par prevencijas lietas iekārtošanu**

(1) Sadarbības grupas priekšsēdētājs divu darba dienu laikā pēc šā likuma 44. pantā minēto subjektu sniegtās informācija saņemšanas lemj par prevencijas lietas iekārtošanu.

(2) Sadarbības grupa pēc savas iniciatīvas uzsāk prevencijas lietu gadījumā, ja:

1) tiek izskatīta lieta par vardarbīgu uzvedību pilngadīgajai personai, ar kuru kopā dzīvo bērns, un secināts, ka bērns atrodas sociālā riska apstākļos;

2) piemērojot preventīvo piespiedu līdzekli par vardarbīgu uzvedību jaunietim, tiek secināts, ka viņam lietderīgāk noteikt bērniem paredzētos prevencijas pasākumus;

3) izskatot prevencijas lietu, konstatē, ka riski ir bērnam, kurš cietis no vardarbības vai citu personu izdarītiem likumpārkāpumiem.

(3) Lēmumu var noformēt atsevišķa procesuālā dokumenta veidā vai kā rezolūciju uz dokumenta, kurā sniegta informācija par bērnu.

**47. pants. Atteikums iekārtot prevencijas lietu**

(1) Sadarbības grupas priekšsēdētājs pieņem lēmumu par atteikumu iekārtot prevencijas lietu, ja no iesniegtās informācijas nav iespējams identificēt:

1) bērnu, kuram jāiekārto prevencijas lieta;

2) konkrētus faktus, kuru dēļ bērns vai jaunietis atbilst šā likuma 16. pantā minētajam subjektu lokam;

3) antisociālu uzvedību bērna rīcībā.

(2) Lēmumu par atteikumu iekārtot prevencijas lietu paziņo bērna likumiskajiem pārstāvjiem, ja var identificēt bērnu, un valsts vai pašvaldības iestādei, ja tā ir sniegusi informāciju par nepieciešamību iekārtot prevencijas lietu. Lēmumā par atteikumu iekārtot prevencijas lietu nenorāda šā likuma 44. panta 5. punktā minēto personu, ja šī persona sniegusi informāciju anonīmi.

**48. pants. Informācijas pārsūtīšana citai sadarbības grupai**

Ja sadarbības grupas priekšsēdētājs konstatē, ka iesniegtā informācija attiecas uz bērnu, kura dzīvesvieta atrodas citas sadarbības grupas administratīvajā teritorijā, tas ne vēlāk kā vienas darba dienas laikā pārsūta iesniegto informāciju attiecīgajai sadarbības grupai. Sadarbības grupa, kurai pārsūtīta informācija, nepārsūta to citai sadarbības grupai. Strīdi par prevencijas lietas piekritību starp sadarbības grupām nav pieļaujami.

**49. pants. Prevencijas lietas iekārtošana**

(1) Iekārtojot prevencijas lietu, sadarbības grupas priekšsēdētājs nekavējoties:

1) pieprasa no valsts un pašvaldību institūcijām, izglītības iestādēm, tai skaitā pirmsskolas izglītības iestādēm, kā arī citām personām prevencijas lietas izskatīšanai nepieciešamo informāciju;

2) uzdod izvērtējuma ekspertam veikt bērna riska un aizsardzības faktora izvērtējumu vai arī psihologam vai pašvaldības sociālā dienesta sociālajam darbiniekam (turpmāk – sociālais darbinieks) sniegt atzinumu par vardarbībā cietušu bērnu.;

3) nozīmē sadarbības grupas sēdes laiku un vietu un informē par to sadarbības grupas locekļus;

4) nozīmē prevencijai lietai gadījuma vadītāju;

5) informē bērna likumiskos pārstāvjus par prevencijas lietas iekārtošanu, bērna antisociālas uzvedības prevencijas uzdevumiem, bērna likumisko pārstāvju tiesībām un pienākumiem šajā procesā, bērnam iekārtotajā prevencijas lietā plānotajiem pasākumiem, to norises laiku, vietu un bērna likumisko pārstāvju pienākumu piedalīties tajos.

(2) Ja iesniegtā informācija rada pamatu aizdomām, ka pret bērnu izdarīts noziedzīgs nodarījums, administratīvs pārkāpums vai bērns atstāts bez aprūpes un atrodas dzīvībai vai veselībai bīstamos apstākļos, sadarbības grupas priekšsēdētājs nekavējoties pārsūta šādu informāciju kompetentajām iestādēm lēmuma pieņemšanai par kriminālprocesa vai administratīvo pārkāpumu procesa uzsākšanu vai bāriņtiesai tālākai rīcībai bāriņtiesas kompetences ietvaros.

**50. pants. Neatliekamo prevencijas pasākumu nozīmēšana**

Ja sadarbības grupas priekšsēdētāja rīcībā ir informācija, kas liecina, ka bērnam ir nepieciešams piemērot tūlītējus pasākumus antisociālas uzvedības mazināšanai, sadarbības grupas priekšsēdētājs līdz sadarbības grupas sēdei var pieņemt lēmumu par atsevišķu prevencijas pasākumu. Šis lēmums zaudē spēku, kad stājas spēkā vienošanās par prevencijas pasākumiem. Ja bērnam nepieciešams piemērot sociālo prasmju attīstīšanas pasākumus vai sociālās korekcijas pasākumus, ar bērna likumiskajiem pārstāvjiem ir jānoslēdz administratīvais līgums.

**51. pants. Risku un aizsardzības faktoru izvērtēšana**

(1) Izvērtējuma eksperts veic bērna riska un aizsardzības faktora izvērtējumu, lai noteiktu nepieciešamos prevencijas pasākumus. Kārtību, kādā veic bērna riska un aizsardzības faktora izvērtējumu un sniedz psihologa vai sociālā darbinieka atzinumu par vardarbībā cietušu bērnu, nosaka Ministru kabinets.

(2) Psihologs vai sociālais darbinieks sniedz atzinumu par vardarbībā cietuša bērna emocionālo stāvokli, lai identificētu pārciestās vardarbības sekas, noteiktu riskus, kas var veicināt pretlikumīgu darbību vai antisociālu uzvedību nākotnē, un noteiktu nepieciešamos prevencijas pasākumus.

**52. pants. Prevencijas pasākumu plāna sagatavošana**

(1) Prevencijas pasākumu plānu projektu sagatavo gadījuma vadītājs sadarbībā ar bērnu un bērna likumiskajiem pārstāvjiem. Ministru kabinets nosaka prevencijas pasākumu plāna izstrādāšanas kārtību.

(2)Prevencijas pasākumu plānā ietver prevencijas pasākumus bērnam, ja nepieciešams – prevencijas pasākumus bērna likumiskajiem pārstāvjiem un, ja nepieciešams – prevencijas pasākumu atbalsta līdzekļus. Katram prevencijas pasākumam norāda tā izpildes secību kopējā prevencijas pasākumu plānā, izpildes formu, laiku un vietu.

(3) Analizējot bērnam konstatētos riskus, gadījuma vadītājs individuāli piemeklē tos prevencijas pasākumus, kas vērsti uz identificēto risku novēršanu vai mazināšanu.

(4) Gadījumā, ja konstatēts risks, kas atbilst gan primārajai prevencijai, gan sekundārajai prevencijai, pasākumu plānā ietver sekundārās prevencijas pasākumu.

(5) Gadījumā, ja bērna likumiskajam pārstāvim un bērnam nav izpratnes par prevencijas pasākumu plānu, veic pārrunas ar bērna likumisko pārstāvi un bērnu, atbilstoši viņu sapratnes līmenim skaidrojot katra preventīvā pasākuma mērķi, piemērotību konkrētā riska novēršanai, izpildes formu veidu un kārtību, kā arī tālākos riskus, ja preventīvie pasākumi netiks noteikti.

(6) Izstrādājot prevencijas pasākumu plānu, ņem vērā argumentētus un pamatotus bērna likumiskā pārstāvja vai bērna iebildumus.

**53. pants. Prevencijas pasākumu** **plānā izpildē iesaistāmās personas un institūcijas**

(1) Konkrētu prevencijas pasākumu izpildē pēc iespējas iesaista izglītības iestādi, interešu izglītības iestādes, biedrības, komersantus vai citas privātpersonas, kuras var sekmēt prevencijas pasākumu sekmīgu izpildi un bērnam konstatēto risku novēršanu.

(2) Ja privātpersonu iesaista bērnu prevencijas pasākumu plāna izpildē, pašvaldības sociālais dienests ar attiecīgo privātpersonu noslēdz līdzdarbības līgumu.

**54. pants.** **Sadarbības grupas sēde**

(1) Sadarbības grupas sēdē pēc iespējas jānodrošina bērnam un viņa likumiskajiem pārstāvjiem labvēlīga vide un atbalstoša atmosfēra.

(2) Pirms vienojas par prevencijas pasākumu plāna apstiprināšanu sadarbības grupas sēdē:

1) izvērtē, vai bērnam pareizi noteikta prevencijas pasākumu grupa;

2) analizē, kādi prevencijas pasākumi ir piemēroti bērnam konstatēto risku novēršanai un mazināšanai;

3) uzklausa bērna likumisko pārstāvju vai uzticības personas, ja tā aizstāj bērna likumiskos pārstāvjus, kā arī paša bērna viedokli par piedāvāto prevencijas pasākumu plānu.

(3) Sadarbības grupas sēdē ir jāpanāk visu pušu izpratne par prevencijas pasākumu plāna rezultātā sasniedzamajiem mērķiem un vienošanās par prevencijas pasākuma plāna saturu. Ja sadarbības grupas locekļu starpā nav vienošanās par prevencijas pasākumu plāna saturu, izšķirošais ir sadarbības grupas priekšsēdētāja viedoklis.

(4) Ja bērna likumiskais pārstāvis bez attaisnojoša iemesla atkārtoti neierodas uz sadarbības grupas sēdi, sadarbības grupa lemj par uzticības personas noteikšanu.

(5) Ja bērna likumiskais pārstāvis bez objektīva pamatojuma atsakās vienoties par prevencijas pasākumu plānu, sadarbības grupa lemj par uzticības personas noteikšanu.

(6) Ja sadarbības grupa sēdē konstatē, ka atbilstoši bērna riska un aizsardzības faktora izvērtējumam vai psihologa vai sociālā darbinieka atzinumam bērnam nav risku, sadarbības grupa pieņem lēmumu izbeigt prevencijas lietu.

**55. pants. Vienošanās par prevencijas pasākumiem**

(1) Vienošanās par prevencijas pasākumiem ir administratīvais līgums, ko slēdz sadarbības grupas priekšsēdētājs un bērna likumiskais pārstāvis.

(2) Ja bērns sasniedzis 15 gadu vecumu, vienošanos par prevencijas pasākumiem paraksta arī bērns. Ja bērnam iecelta uzticības persona, vienošanos par prevencijas pasākumiem paraksta uzticības persona. Ja prevencijas pasākumu plānā ir iekļauti arī prevencijas pasākumu atbalsta līdzekļi, tiek piesaistīts līdzgaitnieks vai prevencijas pasākumu izpildē tiek iesaistīti sabiedrības pārstāvji, vienošanos par prevencijas pasākumiem paraksta arī attiecīgās personas vai institūciju pilnvarotās personas.

(3) Vienošanās par prevencijas pasākumiem jānoslēdz, tiklīdz pabeigts bērna riska un aizsardzības faktoru izvērtējums un notikusi sadarbības grupas sēde, bet ne vēlāk kā četrus mēnešus pēc prevencijas lietas iekārtošanas.

(4) Vienošanās par prevencijas pasākumiem norāda:

1) ziņas par līguma slēdzēju pusēm;

2) pienākumus, kurus apņemas veikt katra no pusēm;

3) prevencijas pasākumu līdzfinansējuma daļu no bērna likumisko pārstāvju finanšu līdzekļiem, ja šāda vienošanās ar bērna likumiskajiem pārstāvjiem ir panākta;

4) kārtību, kādā veic samaksu par prevencijas pasākumu līdzfinansējuma daļu no bērna likumisko pārstāvju finanšu līdzekļiem, ja viņi tam piekrīt;

5) kārtību, kādā bērna likumiskie pārstāvji informē sadarbības grupu vai gadījuma vadītāju (ja tāds ir pieaicināts) par prevencijas pasākuma plāna izpildes gaitu;

6) kārtību, kādā bērns vai viņa likumiskie pārstāvji informē sadarbības grupu vai gadījuma vadītāju (ja tāds ir pieaicināts) par grūtībām vai šķēršļiem prevencijas pasākumu plāna izpildē;

7) kārtību, kādā var ierosināt prevencijas pasākumu plānā iekļauto prevencijas pasākumu nomaiņu vai to izpildes nosacījumu maiņu;

8) citus prevencijas pasākumu izpildes nosacījumus, ja tādi ir.

(5) Prevencijas pasākumu plāns ir neatņemama vienošanās par prevencijas pasākumiem sastāvdaļa, un tas tiek pievienots vienošanās par prevencijas pasākumiem pielikumā.

**56. pants. Prevencijas pasākumu** **pārsūdzēšanas kārtība**

Šajā likumā minētos sadarbības grupas lēmumus un noslēgtos administratīvos līgumus var pārsūdzēt Administratīvā procesa likuma noteiktajā kārtībā Administratīvā rajona tiesā. Bērna tiesiskās intereses pārstāv viņa likumiskais pārstāvis.

**V nodaļa**

**Prevencijas pasākumu** **plāna izpilde**

**57. pants. Prevencijas pasākumu plāna** **izpilde**

(1)Prevencijas pasākumu plāna izpildi nodrošina bērns un viņa likumiskie pārstāvji. Bērna likumiskie pārstāvji informē sadarbības grupas priekšsēdētāju vai gadījuma vadītāju par prevencijas pasākumu plāna izpildi atbilstoši kārtībai, par kuru puses ir vienojušās.

(2) Bērnam un viņa likumiskajiem pārstāvjiem ir pienākums nekavējoties ziņot sadarbības grupai vai gadījuma vadītājam par šķēršļiem prevencijas pasākumu plāna izpildei.

(3) Ja prevencijas pasākumu plānā ir ietverti pasākumi, kuru izpilde ir valsts vai pašvaldības institūcijas kompetencē, šī institūcija ir atbildīga par pasākuma izpildi. Par prevencijas pasākuma izpildi institūcija paziņo sadarbības grupas priekšsēdētājam.

**58. pants. Prevencijas pasākumu** **plāna nepildīšanas sekas**

(1)Ja bērns vai viņa likumiskie pārstāvji nepilda prevencijas pasākumu plānā norādītos prevencijas pasākumus, un gadījuma vadītājs nevar šo jautājumu atrisināt pārrunu ceļā, gadījuma vadītājs ziņo par prevencijas pasākumu nepildīšanu sadarbības grupas priekšsēdētājam.

(2) Sadarbības grupas priekšsēdētājs sasauc sēdi, uz kuru aicina bērnu, viņa likumiskos pārstāvjus un citas šajā prevencijas lietā iesaistītās personas. Sēdes laikā noskaidro apstākļus, kas kavē prevencijas pasākumu izpildi.

(3) Sadarbības grupa pieņem vienu no šādiem lēmumiem:

1) grozīt prevencijas pasākumu plānu, mainot prevencijas pasākumus, to izpildes nosacījumus vai termiņus;

2) veikt jaunu bērna riska un aizsardzības faktoru izvērtējumu un sastādīt jaunu prevencijas pasākumu plānu;

3) uzsākt preventīvo piespiedu līdzekļu procesu, ja ir pamats uzskatīt, ka bērna likumisko pārstāvju vai uzticības personas rīcībā ir vardarbības riski;

4) papildināt prevencijas pasākumu plānu ar prevencijas pasākumiem bērna likumiskajam pārstāvim;

5) noteikt uzticības personu.

(4)Ja bērns prevencijas pasākumu plāna izpildes laikā izdara administratīvo pārkāpumu, kriminālpārkāpumu vai mazāk smagu noziedzīgu nodarījumu, sadarbības grupa sasauc sēdi un pieņem vienu no šā panta trešajā daļā minētajiem lēmumiem.

**59. pants. Prevencijas pasākumu plāna noslēgšana**

(1) Pēc visu prevencijas pasākumu plānā ietverto prevencijas pasākumu izpildes, bērnam veic risku un aizsardzības faktoru izvērtējumu, lai noskaidrotu, vai ir novērsti visi iepriekš konstatētie riski.

(2) Ja bērnam pēc risku un aizsardzības faktoru izvērtējuma nav saglabājušies iepriekš konstatētie riski un nav konstatēti jauni riski, prevencijas lietu var slēgt.

(3) Ja bērnam pēc risku un aizsardzības faktoru izvērtējuma ir saglabājies kāds no iepriekš konstatētajiem riskiem, vai radies kāds jauns risks, sadarbības grupa pieņem šā likuma 58. panta trešajā daļā minēto lēmumu.

**60. pants. Prevencijas pasākumu plāna pārtraukšana**

Prevencijas pasākumu plāna izpildi neturpina, ja:

1) persona sasniegusi 25 gadu vecumu;

2) persona ir pilngadīga un sadarbības grupa secinājusi, ka prevencijas pasākumu plāna izpildes turpināšana nav lietderīga;

3) bērns izdarījis smagu vai sevišķi smagu noziedzīgu nodarījumu un atrodas apcietinājumā.

**VI nodaļa**

**Prevencijas sistēmas organizācija un uzraudzība**

**61. pants. Informācijas apmaiņa**

Prevencijas procesā tiek izmantota Nepilngadīgo personu atbalsta informācijas sistēma.

**62. pants. Tieslietu ministrijas kompetence prevencijas jomā**

(1) Tieslietu ministrija ir vadošā valsts pārvaldes iestāde bērnu antisociālas uzvedības prevencijas plānošanā un īstenošanā.

(2) Tieslietu ministrija ir atbildīga par bērnu antisociālas uzvedības prevencijas funkcijas īstenošanu. Pašvaldībām ir deleģēts uzdevums nodrošināt šajā likumā noteikto sadarbības grupas darbību un koordinēt prevencijas pasākumu noteikšanu un izpildi. Šī uzdevuma izpildē sadarbības grupas priekšsēdētājs atrodas Tieslietu ministrijas funkcionālā padotībā.

(3) Tieslietu ministrija organizē un metodiski vada prevencijas sistēmas darbību. Tieslietu ministrija nodrošina prevencijas sistēmas uzraudzību un kontroli, kā arī darbības efektivitātes novērtējumu.

**63. pants. Pašvaldības kompetence prevencijas jomā**

(1) Pašvaldība nodrošina, ka tiek ieceltas vai apstiprinātas amatpersonas, kas veic sadarbības grupas priekšsēdētāja pienākumus. Sadarbības grupas priekšsēdētāja amata pienākumus var veikt arī amatu savienošanas kārtībā, ja tas nekavē pildīt sadarbības grupas priekšsēdētāja amata pienākumus. Pašvaldība nodrošina sadarbības grupas darba nepārtrauktību sadarbības grupā nozīmēto amatpersonu, speciālistu un ekspertu maiņas gadījumā.

(2) Vienā pašvaldībā var tikt izveidotas vairākas sadarbības grupas. Vairākas pašvaldības var izveidot vienu kopīgu sadarbības grupu. Pašvaldība informē Tieslietu ministriju par sadarbības grupas izveidošanu, slēgšanu vai tās pakļautības teritorijas izmaiņu.

(3) Pašvaldība veicina iesaistīšanās principa īstenošanu, kā arī ik gadu informē Tieslietu ministriju par noslēgtajiem līdzdarbības līgumiem ar privātpersonām, kas iesaistās prevencijas pasākumu īstenošanā.

(4) Pašvaldība savu resursu ietvaros veicina šā likuma 20. panta septītajā daļā minēto prevencijas pasākumu pieejamību savā pašvaldībā.

**64. pants. Citu institūciju kompetence prevencijas jomā**

Šā likuma 36. panta pirmajā, otrajā un trešajā daļā minēto amatpersonu, speciālistu un ekspertu institūcijām ir pienākums nozīmēt attiecīgās personas dalībai sadarbības grupā.

**Pārejas noteikumi**

1. Likums stājas spēkā 2019. gada 1. janvārī.

2. Ar šā likuma spēkā stāšanos spēku zaudē likums "Par audzinoša rakstura piespiedu līdzekļu piemērošanu bērniem" (Latvijas Republikas Saeimas un Ministru Kabineta Ziņotājs, 2002, 23. nr.; 2004, 2., 14. nr.; 2005, 8. nr.; 2006, 2. nr.; 2007, 3. nr.; Latvijas Vēstnesis, 2010, 74. nr.; 2015, 127. nr.; 2016, 91. nr.) un Bērnu tiesību aizsardzības likuma 58. pants.

3. Līdz 2019. gada 1. februārim pašvaldība ieceļ vai pilnvaro pašvaldības amatpersonu, kas veic sadarbības grupas priekšsēdētāja pienākumus.

4. Līdz 2019. gada 1. martam pašvaldība nozīmē sadarbības grupas sastāvā esošās amatpersonas, speciālistus un ekspertus. Par sadarbības grupas sastāvu pašvaldība nekavējoties informē Tieslietu ministriju.

5. Sadarbības grupa prevencijas lietas sāk iekārtot no 2019. gada 1. aprīļa.

6. Lietās, kur līdz 2019. gada 1. aprīlim ir uzsākta lietvedība, bet nav pieņemts lēmums par audzinoša rakstura piespiedu līdzekļu piemērošanu nepilngadīgajiem, iekārto prevencijas lietu.

7. Lietās, kur līdz 2019. gada 1. aprīlim ir uzsākta audzinoša rakstura piespiedu līdzekļa izpilde nepilngadīgajiem, izpildi pabeidz likumā "Par audzinošā rakstura piespiedu līdzekļiem nepilngadīgajiem" noteiktajā kārtībā.

8. Tieslietu ministrija līdz 2020. gada 1. jūlijam sagatavo un iesniedz Saeimā ziņojumu par likuma ieviešanas gaitu un bērnu antisociālas prevencijas sistēmas darbību.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no Eiropas Parlamenta un Padomes 2016. gada 11. maija direktīvas (ES) Nr. 2016/800 par procesuālajām garantijām bērniem, kuri ir aizdomās turētie vai apsūdzētie kriminālprocesā.

Tieslietu ministrs Dzintars Rasnačs

Valsts sekretārs Raivis Kronbergs

11.01.2017. 14:05

6346

A. Smiltēna

67036937, Anda.Smiltena@tm.gov.lv